SKRIFTLIG FORESPØRGSEL E-1682/01

af Bart Staes (Verts/ALE) til Kommissionen

(14. juni 2001)

Om: Sprogdiskriminering ved kontoret for teknisk bistand i forbindelse med Socrates-programmet

Ifølge kommissær Diamantopoulou kan modersmålskriteriet betragtes som forskelsbehandling og det er følgelig uforeneligt med fællesskabslovgivning om arbejdstagernes frie bevægelighed inden for EU. Det fremgår af hendes svar på spørgsmål E-0779/01(1) om stillingsopslag, hvor ngo'er, virksomheder og EU-institutioner stiller krav om engelsk som modersmål. Tidligere havde også den belgiske minister Laurette Onkelinx indrømmet, at princippet om ikke-forskelsbehandling og den frie bevægelighed for arbejdstagere krænkes ved stillingsopslag, hvor der søges engelsksprogede ansøgere. Hun baserede dette på Den Europæiske Menneskerettighedskonvention og ILO's konvention om forskelsbehandling. I forbindelse med ansættelse i Den Belgiske Føderations tjeneste henviser hun til den kollektive aftale CAO nr. 38, Vandezande-dekretet og dekretet fra rådet for den franske befolkningsgruppe om sociale forhold mellem arbejdsgivere og arbejdstagere.

Tidsskrifterne European Voice og The Bulletin bringer regelmæssigt sådanne stillingsopslag. Midt i Det Europæiske Sprogår kræver EU-institutioner og -organisationer tilsyneladende stadig oftere åbenlyst, at ansøgerne skal have engelsk som modersmål. Det er en åbenlys forskelsbehandling af arbejdssøgende med et andet sprog. Engelsk får derved med urette status som det dominerende (kultur)sprog. Ikke-engelsksprogede udelukkes på forhånd fra udvælgelsesproceduren, selv om de har et grundigt kendskab til engelsk. Personer med andre sprog end engelsk kommer åbenbart ikke i betragtning til disse stillinger.

Det er rystende, at Socrates-kontoret, et kontor for teknisk bistand under Kommissionen, gør sig skyldig i denne form for forskelsbehandling.

Kommissionen bedes besvare følgende spørgsmål:

- Erkender Kommissionen, at der i stillingsopslagene fra kontoret for teknisk bistand i forbindelse med Socrates-programmet er tale om forskelsbehandling af ikke-engelsksprogede?

- I benægtende fald, hvordan kan Kommissionen forene princippet om ikke-forskelsbehandling med kravet om engelsk som modersmål?

- I bekræftende fald, hvilke initiativer agter Kommissionen at tage for at standse denne form for forskelsbehandling?

(1) EFT C 235 E af 21.8.2001, s. 245.

Samlet svarafgivet på Kommissionens vegne af Viviane Redingpå skriftlige forespørgsler E-1681/01 og E-1682/01

(2. oktober 2001)

Det ærede medlems opmærksom henledes på Kommissionens svar på det ærede medlems skriftlige forespørgsler E-4100/00,(1) E-0779/01(2) og Vitaliano Gemellis skriftlige forespørgsel E-1356/01(3) om samme emne.

De organisationer, der udfører arbejde på kontrakt for Kommissionen, såsom kontoret for faglig bistand i forbindelse med programmerne Socrates, Leonardo og Youth, skal kunne operere på en lang række sprog, og de medarbejdere, som ansættes i disse organisationer, skal have forskellig nationalitet og modersmål. Det kan ind imellem være nødvendigt at ansætte medarbejdere, der er højt kvalificerede inden for et eller flere sprog. I givet fald skal alle gældende juridiske og administrative bestemmelser i Belgien overholdes, herunder Fællesskabets lovgivning om arbejdskraftens frie bevægelighed.

Kommissionen har gjort kontoret for teknisk bistand i forbindelse med programmerne Socrates, Leonardo og Youth opmærksom på, at brugen af udtryk som modersmål i stillingsopslag kan opfattes som diskriminerende og derfor ikke er i overensstemmelse med fællesskabslovgivningen. Organisationens ledelse har meddelt Kommissionen, at den vil sikre, at sådanne udtryk ikke fremover benyttes i stillingsopslag.

(1) EFT C 174 E af 19.6.2001, s. 233.

(2) EFT C 235 E af 21.8.2001, s. 245.

(3) EFT C 350 E af 11.12.2001, s. 132.